ZUM 2026 08 10-i ülésére napirendjavaslatok

Zugló Fejlesztési Tervének (ZFT) területi és rendszer elvei, kiemelten Rákosrendező, partnerség I., közlekedési rendszerek I.
Ssz. = napirend sorszáma, kék = a napirend tárgya, a pirossal jelölt szövegrészek = előterjesztő döntési javaslatai, zöld = főépítész (alternatív) döntési javaslata
	Ssz.
	ügyrendi javaslat

	
	Tájékoztató ülések, szavazás menetéről
- Az ülés tervezett ideje 16-18 óra között. Lehetőség szerint a megjelentek, jelenléti íven szereplő tagok összlétszáma az ülés során ne változzon, vagy ha halaszthatatlan okból el-/kimennek, akkor a létszámváltozást rögzítsük.

- A napirendi javaslatokat kizárólag a zum@zuglo.hu címre küldjék meg az ülés megtartását értesítő e-mailre válaszolva! A javaslatokhoz nagyon frappáns, világos pro-kontra érvek, indoklások szükségesek, csak ha fontos új információ közlése, megkérdezése a cél, csak akkor szóljunk hozzá, a puszta ellenzés és támogatás ténye pedig a szavazattal jelezhető. Az ügyrend alapján csak az igen/nem szavazatok számítanak.

A döntések végeredménye: „A …/2026. (VIII.10.) ZUM határozata: javasolja / nem javasolja: …szöveg”

- A szavazás eredménye megállapításánál a jelenlévő tagok várhatóan kisebbségi nyilatkozatait számoljuk meg, a harmadik lehetőséget az összlétszámból kivonjuk. 
- Az ülések megtartását kivetítéssel támogatjuk. 
- A pirossal szedett határozati javaslatról szól a döntés, amennyiben a javaslat szövege az előterjesztő jóváhagyásával a vita során változik, akkor az külön ismertetésre kerül.

	1.
	Jelen ülésen a BFVT Kft. munkatársai, és Bereczki Sándor meghívotti részvétele.

Indok: A meghívottak speciális szaktudása és tapasztalata hasznos lehet a tagoknak a véleményük kialakításakor, így a jelen ülésen tanácskozási joggal való részvételük a szakmai munkát segíthetik. 


	
	Moldoványi Zsolt és Dienes János javaslatai
(a javaslatok mellékletei:1. mell. – javaslatok; 2. mell. – előzmények 2021-2025-, 3. mell. – írások, képek a területről; 4. mell. – 64 db fejlesztés a) ismertető, b) összehasonlító adatok; 5. mell. – fővárosi előzmények Rákosrendezőre; 6. mell. – környezeti vizsgálat; 7. mell. – vasúti térkép.)

Letöltés innen: https://1drv.ms/f/c/d3518bf01cc4d663/IgAN57f_zjAiTobliL1HWjHQAdQKa3clQk52DkRpZlQPeZc?e=3bmCP4
	Főépítészi vélemény

	2.
	Rákosrendező területén az élő és az épített környezet védelme
A ZUM nem tartja elfogadhatónak, hogy a területen védett épületet semmisítsenek meg és a növényzet biológiai aktivitásértékét csökkentsék.
indokolás: A terület fejlesztésének identitását kultúr- és építészettörténeti emlékei adhatják meg. A hely szelleme a meghagyandó ipartörténeti emlékekben is rejlik. A vasúttörténeti épületek új közösségi funkciókkal nagyon hangulatos, érdekes elemei lehetnek annak a közparknak, amelyen át az emberek a Magyar Vasúttörténeti Parkhoz sétálhatnak. A terület fejlesztése során a meglévő növényzet negatív környezeti hatásokat csökkentő, pozitív szerepe több kerület számára nélkülözhetetlen, a károsanyag semlegesítésében jelentős szerepe van.
	Támogatom 


	3.
	Rákosrendező olajszennyezettségének csökkentése növényzettel

A ZUM szükségesnek tartja, hogy a szennyezett területeken azonnal kezdjék el fitoremediációval mentesíteni.
Indokolás: A talaj olajszennyezése megszüntethető vagy jelentősen csökkenthető növényzettel; ezt az eljárást fitoremediációnak nevezik. A növények a gyökereikkel felszívják a szennyező anyagokat, vagy a gyökérzónában élő mikroorganizmusok serkentésével segítik a szénhidrogének lebontását. A folyamat működésének főbb módjai: Rizofiltráció és stimuláció: A növényi gyökérváladékok táplálják a talajban lévő olajevő baktériumokat, amelyek így gyorsabban bontják le a kőolajszármazékokat. Fitoextrakció: Bizonyos növények képesek magukba szívni és a szöveteikben raktározni a szennyező anyagokat. Fitovolatilizáció: A gyökereken át felszívott, átalakított anyagokat a növények a leveleiken keresztül, gázként párologtatják el. Fűfélék: Például a csenkesz és a tarack, amelyek sűrű gyökérzetükkel kiválóan serkentik a mikrobiológiai talajlégzést. Gyorsan növő fák: A fűzfák és nyárfák hatalmas mennyiségű vizet és vele együtt az oldott szennyező anyagot képesek felvenni. Ipari növények: A napraforgó és a repce szintén jó hatásfokkal alkalmazható bizonyos talajszennyezések esetén.       https://deceuvel.nl/en/           https://en.wikipedia.org/wiki/De_Ceuvel

	Támogatom az alábbi formában:
A ZUM javasolja a Képviselő-testületnek, hogy hívja fel a területek tulajdonosainak figyelmét, hogy a szennyezett területeket azonnal kezdjék el fitoremediációval mentesíteni.

 Indoklás: A 4/2025. (V. 12.) ZUM határozattal elfogadott Ügyrend 3. pontja szerint: A ZUM feladata az urbanisztikai (településrendezés, településkép, környezetvédelem, közterületek, és azok részeként a közlekedés, közmű, intézmények stb.) kérdéskörök áttekintése, valamint állásfoglalás adása és javaslattétel az Önkormányzati szervei részére. A ZUM közvetlenül felszólítást, utasítást nem adhat. A biológiai eszközökkel történő kármentesítés támogatható.

	4.
	Rákosrendező ingatlanfejlesztésének alapfeltételei

A ZUM bármilyen Rákosrendezői (29834/10 és 29834/13 hrsz ingatlanokon történő) beavatkozást kizárólag a következő minimális feltételek teljesülésekor tart elfogadhatónak:

A) Rákosrendezőre kötött adásvételi szerződésből ki kell venni a „kiemelt beruházás”-sal kapcsolatos rendelkezéseket,

B) Az ingatlanfejlesztés tervezésének első lépéseként 

- a pesti kerületek területén lévő vasúti hálózat, különösen Rákosrendező megállóhely hosszú távú sorsáról kell döntenie a MÁV-nak (forgalmi, funkcionális és részletes műszaki vizsgálat alapján),

- ingatlanfejlesztés esetén a teherpályaudvari funkciókat (az áthaladás kivételével) ki kell zárni,

- Zugló Önkormányzata független közlekedési szakvéleményt készíttessen és

- legyen előírva, hogy csak az ingatlanfejlesztések egyes ütemeit kiszolgáló közösségi közlekedés előzetes kiépítését követően lehessen használatbavételi engedélyt adni a fejlesztésekre.

C) az egész Nyugat-Zuglóra (a 16/2022. (II. 10.) és a 309/2025. (IX. 25.) határozatoknak megfelelő lehatárolású) telepítési tanulmányterv (és mesterterv):

- alapján lehet csak véglegesíteni az adásvételi szerződés tárgyát képező ingatlanok tulajdonjogi változással érintett telekkontúrjait,

- adjon megoldást és válaszokat a tulajdonviszonyokra, a gazdasági, üzemeltetési és fenntartási kérdésekre, a részletes ütemezésre, valamint a résztvevők közötti szerepek pontos megosztására is, hogy alapul szolgáljon a Zugló és a két tulajdonos közötti háromoldalú településrendezési szerződés megkötéséhez.

D) a beruházás elindításának alapfeltétele a területre vonatkozóan az építési jogokat keletkeztető kerületi rendezési terv elfogadása, amelyre kizárólag akkor kerülhet sor, ha a Nyugat-Zuglóként lehatárolt területre a telepítési tanulmányterv készítésének költségét a telektulajdonos finanszírozza és az önkormányzati rendeletalkotási eljárás végeredményét tudomásul veszi.

indokolás: 

A) A Tisza Párt programja az önkormányzati hatáskörök visszaadását ígérte.

B) A Budapesti Agglomerációs Vasúti Stratégia (BAVS) nem tartalmaz Rákosrendező jövőbeli sorsára vonatkozó döntéseket. Értelemszerűen ingatlanfejlesztés kizárólag akkor végezhető, ha Rákosrendező megállóhely személyforgalmi átmenő állomás szerepét tölti be, amelynek hálózatán a tehervonatok csak áthaladnak.

C) Rákosrendező két (29834/10 hrsz 626 482 m2 és 29834/13 hrsz 672 346 m2) telekből álló barnamezős terület, amely önmagában nem vizsgálható. Zugló közigazgatási területén belül a kapcsolódó területekkel és közlekedési rendszerekkel, valamint a szomszédos kerületek szempontjaival együtt kezelhető zuglói városrész, amelynek településtervi elnevezése: „Nyugat-Zugló” (Nyugat-Zugló tervezett fejlesztéseinek véleményezéséről szóló 16/2022. (II. 10.) Budapest Főváros XIV. Kerület Zugló Önkormányzata Képviselő-testületének önkormányzati határozata, https://www.govcenter.hu/Testuleti/Content/Publikalasreszlet.aspx?hid=115789 ).

- A szerződés mellékleteként kézzel rajzolt, skiccszerű területlet-lehatárolás szakmailag nem megalapozott tulajdonosi viszonyokat eredményezne, arra részletes terveket alapozni nem lehet.

- Az ingatlanfejlesztés során létrejövő telkek tulajdonjoga (különösen a közterületeké), a terület infrastruktúra-igénye és annak beruházói, finanszírozói kérdései, valamint az építés és a megvalósítás ütemezése olyan kérdések, amelyeket a tanulmánytervnek és a szerződésnek tartalmaznia kell.

C) A fejlesztői szándék generálja a településterv szükségességét, ezért a tulajdonosnak kell fizetnie. A többlet-építési jogok, a terület-előkészítés, a későbbi üzemeltetés és Zugló infrastruktúra-beruházásainak átvállalási kérdéseit a tanulmányterv alapján a tulajdonos a településrendezési szerződés aláírásával rendezi.

D) A magyar építészetről szóló 2023. évi C. törvény 92. § (1) bekezdés szerint: „A települési önkormányzat egyes településfejlesztési vagy településrendezési célok megvalósítására településrendezési szerződést köthet az érintett telek tulajdonosával vagy a telken beruházni szándékozóval.”
	Támogatom az alábbi formában:
A ZUM javasolja a Képviselő-testületnek, hogy Rákosrendező területén (29834/10 és 29834/13 hrsz.-ú ingatlanokon) megvalósuló beavatkozás szakmai feltételeinek minimumát az alábbiak szerint határozza meg:

A) a 126/2025. (VI. 4.) Korm. rendelet számú kiemelő kormányrendelet hatályon kívül helyezése és annak átvezetése a Rákosrendezőre vonatkozó adásvételi szerződésben, azaz a szerződésből a „kiemelt beruházásra” vonatkozó rendelkezések törlése.
B) Az ingatlanfejlesztés tervezésének első lépéseként 

- a pesti kerületek területén lévő vasúti hálózat, különösen Rákosrendező megállóhely hosszú távú sorsáról kell döntenie a MÁV-nak (forgalmi, funkcionális és részletes műszaki vizsgálat alapján),

- ingatlanfejlesztés esetén a teherpályaudvari funkciókat (az áthaladás kivételével) ki kell zárni,

- Zugló Önkormányzata független közlekedési szakvéleményt készíttessen és

- legyen előírva, hogy csak az ingatlanfejlesztések egyes ütemeit kiszolgáló közösségi közlekedés előzetes kiépítését követően lehessen használatbavételi engedélyt adni a fejlesztésekre.

C) az egész Nyugat-Zuglóra (a Budapest Főváros XIV. Kerület Zugló Önkormányzata Képviselő-testülete 16/2022. (II. 10.) és a 309/2025. (IX. 25.) számú önkormányzati határozatainak megfelelő lehatárolású) telepítési tanulmányterv (és mesterterv): 
- alapján lehet csak véglegesíteni az adásvételi szerződés tárgyát képező ingatlanok tulajdonjogi változással érintett telekkontúrjait,

- adjon megoldást és válaszokat a tulajdonviszonyokra, a gazdasági, üzemeltetési és fenntartási kérdésekre, a részletes ütemezésre, valamint a résztvevők közötti szerepek pontos megosztására is, hogy alapul szolgáljon a Zugló és a két tulajdonos közötti háromoldalú településrendezési szerződés megkötéséhez.
D) a beruházás elindításának alapfeltétele a területre vonatkozóan az építési jogokat keletkeztető kerületi rendezési terv elfogadása, amelyre kizárólag akkor kerülhet sor, ha a Nyugat-Zuglóként lehatárolt területre a telepítési tanulmányterv készítésének költségét a telektulajdonos finanszírozza és az önkormányzati rendeletalkotási eljárás végeredményét tudomásul veszi.

Indoklás: A 4/2025. (V. 12.) ZUM határozattal elfogadott Ügyrend 3. pontja szerint: A ZUM feladata az urbanisztikai (településrendezés, településkép, környezetvédelem, közterületek, és azok részeként a közlekedés, közmű, intézmények stb.) kérdéskörök áttekintése, valamint állásfoglalás adása és javaslattétel az Önkormányzati szervei részére. A ZUM közvetlenül felszólítást, utasítást nem adhat.


	5.
	: Nyugat-Zugló területének területhasználata
A ZUM szakmai A ZUM szakmai álláspontja szerint Nyugat-Zugló területén az egyes funkciók minimális szakmai követelményei:

A) okvetlenül meg kell őrizni:

- a BVSC (alapítva: 1911) sportfunkcióit és telephelyterületeit,

- a védett épületeket (építési idő 1851-től),

- a biológiai aktivitásértéket úgy, hogy nem csökkenhet (még ideiglenesen sem),

- a Tatai utcai, Komáromi úti, Tengerszem utcai, Szőnyi úti külön telken (jellemzően gazdasági, kereskedelmi és szolgáltató tevékenységet végző) működő cégek telephelyterületeinek besorolását, mindaddig, amíg a terület átsorolására érdekében maguk nem kezdeményezik településrendezési szerződés megkötését,

B) elképzelhető:

- közszolgáltatások, közintézmények (pl. Vidámpark, oktatási vagy kutatócampus, kórház, egészségügy, idősotthon, új modern művészeti galéria / múzeum, stb.)

- a terület súlypontjánál vagy a terület végein; csoportosan, változatosan, hangsúlyképzés céljából magasabb, nem lakó funkciójú (pl. iroda vagy szálloda) épület,

- a közintézmények, a közterületek, a közparkok, GKSZ- és sport övezetek telkein felül maradó terület összes telekterületének legfeljebb fele – lakást is engedő – építési övezetbe sorolható,

C) mindenképpen ki kell jelölni Rákosrendező projektterületén belül:

- a közintézmények, a közterületek, a közparkok, GKSZ- és sport övezetek telkein felül maradó terület összes telekterületének legalább felén – lakást tiltó – építési övezetet (de pl. iroda, szálloda kereskedelem stb. funkciókat engedő),

- legalább 4 hektár kiterjedésű, összefüggő biológiailag aktív vizes élőhelyet (tó, nádas, mocsár, láp stb.),

- minden lakáshoz tartozóan 100 m2 szabadon átjárható erdő, park, zöldterületet (amelynek számításába a 4 ha vizes élőhely beleérthető),

- szolgáltatási és közösségi területnek minden építési övezetben a külső és belső téri földszinti funkciókat (azaz a lakásrendeltetést ki kell zárni), 

- lakást engedő építési övezetet, amelyen belül a lakóépületek telkei esetén 40 %-os fedettségű közhasználatra megnyitott, talajkapcsolatos, teljes értékű zöldfelületet kell előírni (50%-os felszíni és a 60 %-os terepszint alatti beépítettségi maximum, valamint a - városképi hangsúlyok kivételével – terepszint felett legfeljebb 6 szintszámú beépíthetőség javaslattal szinkronban, 

- lakást nem engedő építési övezetet (pl. iroda, kereskedelem vagy szálloda), melynek telkei esetén 40 %-os fedettségű – lehetőleg közhasználatra megnyitott - zöldfelületet kell előírni (100 %-os földszinti, 50 %-os emeleti és a 100 %-os terepszint alatti beépítettségi maximummal,
- Rákosrendező vasúti megállója mellett vagy a terület súlypontjánál parkolóházat (a felszíni autótárolás kizárásával és a telken belül szabadon eldöntött gépjármű-elhelyezéssel szinkronban).

Indoklás:  

A)

- A fővárosi tervpályázaton egyes tervek BVSC-telephelyet érintő lakófejlesztést terveztek. A BVSC (BVSC-Zugló, korábbi neve: Budapesti Vasutas Sport Club) nagy presztízsű, 115 éves kerületi intézmény, amelyet a kerületi lakosok is kedvelnek és használnak. A megtartása funkcionális, sport- és kulturális szempontból szükséges. A jól működő intézmény megszüntetése elképzelhetetlen.

- A fővárosi tervpályázaton a védett épületek bontásával számoltak. „Az 1846‐ban induló Pest‐Vác közötti szakaszon… egy 1851‐es vasúti helyszínrajz már szerepelteti a vágányközti szigetekben álló felvételi és kereskedelmi épületeket, melyek a Dévényi utcához közelebb esnek…” A legalább 170 éves épületek és társaik a vasúttörténetnek és a magyar építészeti örökségnek olyan elemei, amelyek kifejezetten egy vasúthoz sokféleképpen kapcsolódó fejlesztés kulturális gyökerei lesznek. A Városligetet, a Nyugati pályaudvart a Vasúttörténeti Parkkal összekötő, erdősített parki sétányok izgalmas kulturális eleme. Az első magyar vasútvonal és az első igazán korszerű, vasútterületi barnamezős fejlesztésben ezek az épületek kötik össze a vasút múltját és jövőjét. A védett épületek elpusztítása barbár, érzéketlen, értelmetlen, pótolhatatlan kultúra-, múlt- és értékrombolás lenne.

- Jelenleg Rákosrendező területén aktív, sűrű fás növényzettel, spontán erdőkkel fedett területek vannak (lásd Bardóczi Sándor fővárosi főtájépítész írásait). A spontán burjánzó természet a zaj-, lég-, talajszennyezést csökkenti, és ezek hatásait mérsékli. A tágabb környezetre pozitív hatással van. 

- Zugló Önkormányzata felelősséggel tartozik a közigazgatása területén tulajdonnal és működő tevékenységgel rendelkező vállalkozásaiért. Ugyanakkor a magántulajdonú telkek többlet-építési jogáról a tulajdonosokkal településrendezési szerződésben lehet megállapodni.

B)

- Zugló hagyományosan helyet ad országos, valamint fővárosi jelentőségű intézményeknek. Az összes szereplő által elvárt példaértékűen parkosított barnamezős ingatlanfejlesztés méltó helyet biztosíthat további színvonalas intézményeknek. A Budai Várban szűkös körülmények között működő Nemzeti Galéria 1945 utáni értékei bemutatásának helyet adó külön intézmény elhelyezésének lehetőségét keresi a múzeumi szakma, miután az Új Nemzeti Galéria a Városligetben nem valósulhat meg.

- A dualizmusban egységesen épült főváros jellemzően „lapos”, homogén magasságú tömbökből áll. Ugyanakkor a szigetszerűen elkülönülő területeken elképzelhető modern, lendületes, változatos építészeti elemek alkalmazása, különösen az ilyen nagyon parkosított, ligetesre tervezett területen.

- A Rákosrendező területére vonatkozó fejlesztési tervekkel kapcsolatos állásfoglalásról szóló 309/2025. (IX. 25.) Budapest Főváros XIV. Kerület Zugló Önkormányzata Képviselő-testületének önkormányzati határozata mondta ki, hogy a lakásokkal azonos mennyiségű irodafunkció létesüljön. https://www.govcenter.hu/Testuleti/Content/Publikalasreszlet.aspx?hid=124398
C) 

- Lásd a B) pont utolsó bekezdés.

- A vízmegtartás és a klímahatás szempontjából, összességében pedig az élhető, mintaértékű ingatlanfejlesztés érdekében elvárható a legkorszerűbb környezetvédelmi projektelemek alkalmazása.

- Az egy lakásra vetített vízáteresztő közparkok, közkertek és közhasználatú zöldterületek európai tervezési minimuma (9 m²/fő =) 19 m²/lakás, sűrű európai város esetén még elfogadható érték: 21 –31 m²/lakás, jó kialakítású új városnegyed esetén pedig 31 – 52 m²/lakás. Zuglóban a mutató becsült értéke 42 - 44 m²/lakás. A felsorolt átlagértékekhez képest egy kimagasló színvonalú, mintaértékű, a Városliget meghosszabbítását is jelentő ingatlanfejlesztés esetében elvárható a kerületi érték 2,27-szeresének megcélzása, ami a kerületi átlagot összességében kb. 2 m²/lakás mértékben emelné.

- A jelentős közpénzből finanszírozott, parkosított városrész felszínét, földszintjét minden polgár számára meg kell nyitni, átjárhatóvá kell tenni, vagy a közönséget szolgáló funkciókkal kell tervezni.

- Az iroda-, szálloda- és kereskedelmi funkciók esetében a telek fejlesztője szabadon dönthessen a telken belül elhelyezendő parkolók számáról, a funkcióhoz általa szükségesnek tartott mérték szerint, figyelemmel az építési paraméterekre, a közösségi közlekedésre, valamint arra, hogy a közterületeken nem lehet majd autót tárolni.
	Támogatom a bevezető mondat alábbi módosításával:

A ZUM javasolja a Képviselő-testületnek, hogy Nyugat-Zugló területén az egyes funkciók szakmai minimális követelményeit az alábbiak szerint határozza meg:
….
Indoklás: A 4/2025. (V. 12.) ZUM határozattal elfogadott Ügyrend 3. pontja szerint: A ZUM feladata az urbanisztikai (településrendezés, településkép, környezetvédelem, közterületek, és azok részeként a közlekedés, közmű, intézmények stb.) kérdéskörök áttekintése, valamint állásfoglalás adása és javaslattétel az Önkormányzati szervei részére. A ZUM közvetlenül felszólítást, utasítást nem adhat.


	6.
	Javaslat Nyugat-Zugló területének zöld-kék rendszerének kialakítására
A ZUM elvárja, hogy Nyugat-Zugló területén, Rákosrendező zöld-kék infrastruktúra-rendszerében:

- a föld felett szabadon folyjon a Rákos-patak (kivéve a közúti, vasúti stb. hidakat), 

- a Podmaniczky-zöldfolyosó (a VI. kerület felől), a Városliget parkja (a Biodóm mellett és a Kós Károly sétányon), a Rákos-patak menti parkfolyosó szervesen kapcsolódjon a területhez,

- vízmegtartó, intenzív ökológiai rendszert alakítsanak ki (tó, láp, mocsár, erdő stb).

Indoklás: Jól működő példaként említhető a Városligeti-tó (6 ha), a Feneketlen-tó (1 ha), melyekhez képest a kb. 4 ha területű tó-mocsár-láp rendszer ideális, elvárható méretű. A 64 bemutatott fejlesztés jelentős részében található vizes élőhely.


	Támogatom a bevezető mondat alábbi módosításával:

A ZUM álláspontja javasolja a Képviselő-testületnek, hogy Nyugat-Zugló területén Rákosrendező zöld-kék infratruktúra rendszerének kialakítása érdekében az alábbi elvárásokat fogalmazza meg:

……

Indoklás: A 4/2025. (V. 12.) ZUM határozattal elfogadott Ügyrend 3. pontja szerint: A ZUM feladata az urbanisztikai (településrendezés, településkép, környezetvédelem, közterületek, és azok részeként a közlekedés, közmű, intézmények stb.) kérdéskörök áttekintése, valamint állásfoglalás adása és javaslattétel az Önkormányzati szervei részére. A ZUM közvetlenül felszólítást, utasítást nem adhat.

	7.
	Nyugat-Zugló városszerkezete és közlekedési rendszere
A ZUM szakmai véleménye szerint Nyugat-Zugló fejlesztésének minimális feltételei városszerkezeti, városszöveti, morfológiai és hálózati kapcsolódásaira:
A) a nagyvasúti pályák nyomvonala ne a terület közepén maradjon, hanem – a Tatai útról kiszolgált meglévő funkciók és az újonnan beépíthető terület határára, azaz nyugat felé, a Kapagyárig eltolva – törésben, a Dévényi utca meghosszabbításában haladjon,

B) a nagyvasúti pályák – tekintettel a megemelt kapcsolódásokra (mindkét körvasút, Dózsa György úti csomópont) a területet 4-6 vágányos lábakon álló, alatta szintben átjárható magasvasútként szeljék át (kivéve a felhajtó szakaszt a Marcheggi hídtól a Vasúttörténeti Park végéig tartó szakaszon),

C) a 16/2022. (II. 10.) és a 309/2025. (IX. 25.) számú önkormányzati határozatokban foglaltakat megismételve a Kacsóh Pongrác út szintben keresztezze a Nagy Lajos király útját,

D) kötött pályás közösségi közlekedés a területen belül is szükséges,

E) további kötött pályás közösségi közlekedés a terület mellett is szükséges, a Kacsóh Pongrác út tengelyében, 

F) a terület feltárása miatt és a zöld rekreációs folyosó folytonossága miatt is szükséges egy másodlagos közúti összeköttetés a Rákos-patak mellett (Rákospatak utca és a Kámfor utca között)

Indoklás:  

A) A középen hagyott vasút a fejlesztési területet kettévágja, nehezen beépíthetővé teszi, a szolgáltatások megduplázását igényli, a zöldterületet felszabdalja, a fejlesztés minden telkét elértékteleníti.

B) A magas töltésen futó felszíni vasutak Zugló területeit elszigetelik, átjárhatatlan területekre szabdalják. A körvasutak már most is jellemzően magas vezetésűek. A Hungária körút mentén már az 1930-as évektől elkezdték a vasutat felemelni, hogy alatta a közút átvezethető legyen. Sajnos pénzügyi, technológiai adottságok miatt töltésen vezették a magasvasutat, ami így elvágja a területeket, csak pontonként járható át. A bemutatott európai városok középső vagy külső zónás barnamezős fejlesztési területei sok esetben (a bemutatott 64-ből 30) magasvezetésű pályával érintett. A magasvasút a területet nem szabdalja szét. Az Örs vezér terén a metró-HÉV-összekötés is magasvezetéssel számol. Az átjárhatóság miatt érdemes lábakra felemelni a vasutat, az alatta maradó terület szabadon felhasználható. A tervezett magasvezetésű vasúti rendszer a BAVS által előírt távlati kapacitásbővítés és az állomásfejlesztés egyik lehetséges, de a stratégiában konkrétan nem rögzített műszaki változata.

C) A szintbeni kereszteződés folyománya, hogy a Kacsóh Pongrác úton a többi kereszteződés is szintbeni lesz, illetve a Könyves Kálmán – Hungária – Róbert Károly gyűrűn megmaradt utolsó felüljáró (a hidak felhajtóit és a bontásra ítélt Üllői úti felüljárót leszámítva) is megszűnhet; a szintbeni kialakítás további nyomós indoka, hogy a Kós Károly sétányi ág megszűnik, a felüljáró állapota pedig leromlott. A karbantartás hiánya miatt elöregedett, funkciójára alkalmatlanná vált, elavult „Ógyalla felüljáró” bontásáról már döntöttek, így valójában arról van szó, hogy ne építsenek vissza a helyére új felüljárót.

D) A terület nagy kiterjedése (2,3 km-es hosszúsága) miatt a terület kiszolgálására nem elégséges sem a nagyvasúti megálló, sem a terület szélén tervezett 3-as villamos, a Millenniumi Földalatti Vasutat pedig erre nem lehet figyelembe venni.

E) A területen belüli közúti villamos sem elégséges, tekintve, hogy a Béke utca és az Erzsébet királyné útja párhuzamos villamosai között több mint két kilométer a távolság, így a Kacsóh Pongrác út tengelyébe is közúti villamost kell tervezni, amely a Nagy Lajos király útjáig elvezetendő Millenniumi Földalatti Vasúttal két megállónyi átfedéssel a Hungária körútig, vagy akár a Városligeti-tóig (Hősök tere) közlekedne,

F) A Rákos-patak és az azt kísérő, széles, parkosított rekreációs terület teljes értékű átvezetését meg kell oldani és a helyi célforgalmat engedni.
	Támogatom 


	8.
	Jogszabály-módosítások kérésének felterjesztése
A ZUM felkéri a polgármestert, hogy az önkormányzati felterjesztési jog alapján kérje az Országgyűlést, illetve a Kormányt, hogy a Tisza Párt programjában szereplő hatáskör- visszaadásról szóló választási ígéretekkel összhangban:

- helyezze hatályon kívül a Magyar Építészetről szóló 2023. évi C. törvény 61. § f) és g) pontjait és

- a telekalakítási eljárásokban szakhatóságként közreműködő állami főépítész helyett a szakhatósági közreműködést adja vissza az önkormányzatoknak.

Indokolás: 

A polgármesteri településképi véleményt a hivatkozott pontokkal a törvény kiüresítette (6 lakásnál nagyobb lakóépületek és 5000 m2-nél nagyobb épületek országos építészeti tervtanácsi (OÉT) véleményezésével).

A 735/2021. (XII. 21.) Korm. rendelet vette el az önkormányzati főépítésztől (a jegyzőtől) a szakhatósági eljárás jogát telekalakítás tekintetében, és a szakmai kérdések vizsgálatát az állami főépítészre ruházta.

A Tisza Párt választási programjában: „A 2011 óta központosított szakhatósági feladatok jelentős részét a szubszidiaritás elvének megfelelően visszavisszük a megfelelő szakmai szervezetekhez (pl. állat- és növényegészségügy, környezetvédelem) vagy az önkormányzatokhoz (pl. építésügy).” és  „Visszaadjuk a korábban elvont feladatokat, hatásköröket, intézményeket és a szükséges forrásokat az önkormányzatoknak.”
	Támogatom pontosítással, kiegészítéssel:
A ZUM javasolja a polgármesternek, hogy az önkormányzati felterjesztési jog alapján kérje az Országgyűlést, illetve a Kormányt, hogy a Tisza Párt programjában szereplő hatáskör- visszaadásról szóló választási ígéretekkel összhangban:

· helyezze hatályon kívül a Magyar Építészetről szóló 2023. évi C. törvény 61. § (2) bek. f) és g) pontjait,
· a telekalakítási eljárásokban szakhatóságként közreműködő állami főépítész helyett a szakhatósági közreműködést adja vissza az önkormányzatoknak;

továbbá biztosítsa a Főépítészi Iroda részére az így megnövekedett hivatali feladatok ellátásához szükséges többlet humánerőforrást, a személyi állomány megfelelő bővítésével.


	
	Krikovszky Péter javaslatai 
	Főépítészi vélemény

	9.
	Javaslat Rákosrendező egyes területegységei fejlesztési irányaira
A terület fejlesztés során a ZUM javasolja az egyes résztömbök önálló egységekre bontott kezelését, infrastrukturális fejlesztését (út, közmű, terület használat, stb):
· Az Ny1 és Ny2 tömbök terület felhasználásának a munkahelyi és ipari felhasználás látszik célszerűnek. Ez a térség csak a Tatai út (XIII. kerület) felől közelíthető meg, lakó funkció teljesen elszakad, elkülönülne a kerület ellátó lehetőségétől.

· A K1 és K2 tömbökben a lakó -és kereskedelmi, szolgáltató funkció jól kapcsolódhat a meglévő, vagy telepíthető létesítményekhez.
· A D tömb jellemzően és döntő módon sportlétesítményekkel már beépült. A felszabadítható, még vasúti, de nem vasútközlekedési terület kiválóan alkalmassá tehető egy nagy kapacitású P+R kialakítására (becsült 400 szgk hely) és fölé egy nagy bevásárló központ helyezésére. Ha megvalósul a Szegedi úti átkötő híd, ez a parkoló lefogná a belváros felé a Városligeten át irányuló forgalom jelentős részét, illetve a helybeliek, a közeli lakótelep parkolásába is jelentős szerepet vinne.
indokolás: Rákosrendező vonatkozásában a településfejlesztési javaslathoz feltétlen szükséges az adottságok és a szükséges infrastrukturális fejlesztések ismerete. 

Adottságok:

• A térségben mindenféle beruházást megelőzően szükségesek, úgymint a talaj feletti és alatti szennyezettség, hulladék eltávolítása, a meglévő, kis értékű építmények elbontása

• Vasúti terület (közlekedési és tároló vágányok) lehatárolás (egy vasúti pálya 5 m széles és 7,5 m magas, a vágányok sora jelenleg 9, mellettük mindkét oldalon 5-5 m széles havária sáv biztosítása előírás és a vasúti területet a közönség forgalom elől biztonságosan le kell zárni. (Biztonság – esztétika)

• A Rákos patak védelme, tájértékének megőrzése

• A vasútmúzeum ipari műemlékként történő kezelése, a területen lévő víztorony turisztikai célú hasznosítása

A térséget az É-D irányban haladó vágányok sora két jól elkülönülő részre bontja, nyugat felé a Tatai útig terjedő, kelet felé az M3 bevezető szakasza felőli részre. A terület tovább osztódik a Rákos patak medre által. Ez a 4 rész legyen Ny(ugat)1 és Ny2-vel, illetve K(elet)1 és K2 jelölt. 

A Szegedi úti felüljáró elkülönít még egy D(éli) tömböt.
Ez lehetővé tenne egy ütemezett, kisebb léptékben történő hasznosítást, de nem akadályozná meg – kellő befektetői szándék és költség mellett – az egységes beépítést sem. A vasút pályák tömege és a Rákos patak amúgy is ezekre a részekre bontja az infrastruktúrát.

	A vasút meglévő-megmaradó adottságával számoló területfelhasználási javaslattal alapvetően egyetértek, azt támogatom, azonban a 7. és 5. pontok nagyvonalúbb beavatkozással, vasúti pályák áthelyezésével, megemelésével számolnak, ezért – amennyiben a ZUM az említett, -általam támogatott - napirendi javaslatokat támogatja, erről a pontról a szavazást nem javasolom.


	10.
	Javaslat a kerülethatár módosításával kapcsolatos 13/2026. (VII. 13.) ZUM határozat módosítására
A kerülethatár módosítás országgyűlési hatáskör, a ZUM javasolja kerületnek kezdeményezni és kérelem formájában felterjeszteni

indoklás: A kerület egészét érintő javaslat: a ZUM előző ülésén tett javaslat pontosítása, kiegészítése:

· Zugló kerület határát módosítani kellene kérni a kerület észak-nyugati csücskénél, a Tatai út végén, a jelenlegi telken, épületen átmenő helyzetéből a teljes telek Zuglóhoz csatolásával. 

· A kerület északi, kb középső részén a vasutaktól északra eső, Vezseny utca – Szederkényi utca – Vazul utcák által határolt tömb XV. kerülethez csatolásával. Így a jelzet terület infrastrukturális ellátása (bölcsőde, óvoda, iskola, egészségügy, stb) most ugyan Zuglóhoz tartozik, de a vasút miatt egyértelműen csak észak felől biztosítható. 
	Támogatom az alábbi módosítással:

A ZUM javasolja, hogy a kerülethatár rendezése ügyében a településterv készítése során kerüljön sor javaslat megfogalmazására, mely alapján az Önkormányzat az Országgyűlés felé a kerülethatár módosítását kezdeményezheti.
Indoklás: A 13/2026. (VII. 13.) ZUM határozat - A ZUM javasolja, hogy a kerülethatár rendezése ügyében a településterv készítése során kerüljön sor javaslat megfogalmazására- kiegészítését javasolom.


	11.
	Paulina András javaslatai 
	Főépítészi vélemény

	7.
	Javaslat Rákosrendező területén a vasút lefedésére
A ZUM javasolja, hogy a területen építési engedély lakó-, iroda-, szállás-, ill. kereskedelmi épületre csak a vasút teljes hosszának lefedése, alagútszerű kialakítása után legyen kiadható. 

Indoklás: 

Kerületünk Polgárainak (itt lakó, képviselő, építész stb.) el kell fogadniuk, hogy a múltbeli ill. a jelenlegi tulajdonviszonyoktól függetlenül a kerületnek jó, ha a Rákosrendezői terület felértékelődik, s ott szép környezetben, jó közlekedési viszonyok közepette nagy alapterületű lakó-, iroda-, szállás ill. kereskedelmi épületek jöhetnek létre. 

A nagy alapterületű épületek létesítésére a Fővárosi keretszabályozás paraméterei lehetőséget adnak. (beépítési százalék nincs megadva, bruttó szintterület 3,5, legmagasabb pont: 90 m). A jó közlekedési viszonyok, nyomvonalak kialakítása a szabályozási terv ill. a közlekedéstervezők feladata. 

A szép környezet megteremtése a legfontosabb, de a legnehezebb ill. a legköltségesebb feladat. Azt kell elérni, hogy terepszinten sem gépkocsi-, sem vasúti-, sem metróforgalom ne legyen. Ezek kerüljenek föld alá, illetve alagútba. 

A villamosvonal a területet délről érinti, a már engedélyezett módon. 

A föld alatti autóutakat, amik a vasúttal párhuzamosan futnak, s a magasépületek pinceszintéhez kapcsolódnak, az épületek építésével egyszerre lehetne kialakítani. A M1 metró továbbvitele a vasúttal párhuzamosan, nyilván fedetten, a fejlesztés része. 

Be kell lássuk, hogy a meglévő vasúti pályák köré való alagútépítés hiánya az egyetlen (de kardinális) oka annak, hogy a „szép környezet” kialakulhasson. 

A területet hosszában kettévágó, nagyforgalmú zajos vágányrendszer mellett senki nem akar sem lakni, sem dolgozni, sem megszállni – különösen dupla áron nem. 

A magasépületek létesítése lehetővé tenné, hogy pl. 2 ha-on 10%-os beépítésnél, 75 méteres épületmagasság esetén 50.000 m2 szintterületet nyerjünk – ennek bruttó szintterülete 2,5. S ha a 15.emeletről szétnézve a környező 30 ha-on sem utat, sem autót, sem vonatot nem látunk a felszínen csak parkot és sétányt, elmondhatjuk, hogy „szép környezetben”áruljuk ingatlanjainkat.
	Támogatom az alábbi módosítással:

A ZUM javasolja, hogy a területen építési engedély lakó-, iroda-, szállás-, ill. kereskedelmi épületre csak a vasút teljes hosszának lefedése, alagútszerű kialakítása; vagy a terület nyugati sávjába történő áthelyezése, és magasvasúti kialakítása után legyen kiadható. A vasút terepszint alatti, vagy a tartószerkezetre emelt kialakításáról a kötöttpályás kialakult környezet, és gazdaságossági vizsgálatok figyelembevételével kell dönteni.
Indoklás: a 7. napirendi pont mellett ez az előterjesztés is a felszínen húzódó jelentős szélességű vasúti közlekedési sáv elvágó hatású kedvezőtlen adottságának javítására tesz javaslatot a terület egységes, kedvezőbb, valódi értéknövelő fejlesztése érdekében


	
	Zimborás Gábor (ZUM 2026. 07. 13-i ülésére érkezett) javaslata
	Főépítészi vélemény

	12.
	Javaslat Rákosrendező fejlesztésével kapcsolatos szempontokra 
A ZUM javasolja, hogy 

· Rákosrendező településfejlesztési céljai a ZUM korábbi határozatai szerint legyenek megfogalmazva.

· Rákosrendező településszerkezeti kapcsolatai a XIV. és a XIII. kerület között, illetve a zöldterületek kialakításának a koncepciója a 2. díjas terv logikáját kövesse.

Indoklás: A ZUM részletesen foglalkozott Rákosrendező kérdésével, a településfejlesztési célokban a korábbi határozatoknak kellene megjelennie. A nyertes pályaművek közül a településszerkezeti kapcsolatok a 2. díjas pályaműben kedvezőbbek Zugló számára.
	A javaslatot támogatom, azonban a szavazást nem javasolom:
Indokaim:

· A ZUM által korábban elfogadott határozatok megerősítéséről újból szavazni szükségtelen
· A vasút adottságát meglévő megmaradó elemként kezelő 2. díjas tervet én is támogatom, azonban a 7. és 5. pontok nagyvonalúbb beavatkozással, vasúti pályák áthelyezésével, megemelésével számolnak, ezért – amennyiben a ZUM az említett, -általam támogatott - napirendi javaslatokat támogatja, erről a pontról a szavazást nem javasolom.


	
	Moldoványi Zsolt és Dienes János javaslata – településterv partnerségi programjára
letöltés innen (utolsó fájl): https://1drv.ms/f/c/d3518bf01cc4d663/IgAN57f_zjAiTobliL1HWjHQAdQKa3clQk52DkRpZlQPeZc?e=3bmCP4
	Főépítészi vélemény

	13. 
	Javaslat a Településterv partnerségi programjára
A ZUM a csatolt „településterv partnerség 1 mell v1.doc” szerinti programot fogadja el a településterv egyeztetés partnerségi programjaként.
Indokolás: a lakosság, a szakmai és minden lehetséges résztvevő minél szélesebb körű bevonása mindenki érdeke és az eredményes munka záloga 
	Támogatom az alábbi módosítással:

A ZUM javasolja a csatolt „településterv partnerség 1 mell v1.doc” szerinti program elfogadását a településterv egyeztetés partnerségi programjaként.
Indoklás: A 4/2025. (V. 12.) ZUM határozattal elfogadott Ügyrend 3. pontja szerint: A ZUM feladata az urbanisztikai (településrendezés, településkép, környezetvédelem, közterületek, és azok részeként a közlekedés, közmű, intézmények stb.) kérdéskörök áttekintése, valamint állásfoglalás adása és javaslattétel az Önkormányzati szervei részére. A ZUM közvetlenül felszólítást, utasítást nem adhat. A program megvalósításához a Főépítészi Iroda mellett a hivatal társirodáinak – Társadalomfejlesztési Főosztály, Polgármesteri kabinet - hatékony munkakapcsolata, együttműködése szükséges!


	14. 
	Egyebek
	


